NARIADENIE KOMISIE (ES) č. 936/2009
zo 7. októbra 2009,
ktorým sa uplatňujú dohody medzi Európskou úniou a tretími krajinami o vzájomnom uznaní určitých liehovín
(kodifikované znenie)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89 (1), najmä na jeho článok 27,
keďže:
(1)
Nariadenie Komisie (ES) č. 1267/94 z 1. júna 1994, ktorým sa uplatňujú dohody medzi Európskou úniou a tretími krajinami o vzájomnom uznaní určitých liehovín (2), bolo podstatným spôsobom zmenené a doplnené (3). V záujme jasnosti a prehľadnosti by sa malo toto nariadenie kodifikovať.
(2)
Európska únia uzavrela dohodu vo forme výmeny listov so Spojenými štátmi americkými a podpísala dohodu so Spojenými štátmi mexickými o vzájomnom uznaní a ochrane určitých liehovín. Tieto dohody v určitej lehote stanovujú uplatnenie nariadení a administratívnych opatrení potrebných na splnenie záväzkov v nej stanovených. Je potrebné zabezpečiť, aby mali príslušné produkty záruky stanovené so zreteľom na kontrolu a ochranu, bude vypracovaný zoznam produktov, na ktoré sa vzťahuje dohoda uzavretá Európskou úniou.
(3)
Opatrenia sú stanovené v tomto nariadení v súlade so stanoviskom Výboru pre liehoviny,
PRIJALA TOTO NARIADENIE:
Článok 1
1. Popisy produktov, ktoré sú uvedené v zozname v prílohe I k tomuto nariadeniu a pochádzajú z tretích krajín tiež tam uvedených, sa môžu použiť iba pre produkty vyrábané v súlade so zákonmi a inými právnymi predpismi príslušných tretích krajín.
2. Na produkty uvedené v odseku 1 sa budú vzťahovať opatrenia pre ochranu a kontrolu liehovín uvedené v článku 24 nariadenia (ES) č. 110/2008 podľa podmienok stanovených v dohode s príslušnými tretími krajinami.
Článok 2
Nariadenie (ES) č. 1267/94 sa zrušuje.
Odkazy na zrušené nariadenie sa považujú za odkazy na toto nariadenie a znejú v súlade s tabuľkou zhody uvedenou v prílohe III.
Článok 3
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 7. októbra 2009